周江州有靈壁石趙蘄州名以玉芝周索詩爲賦一首
作者：趙蕃
朝代：宋

paragraphs: 論石如論玉，貴德不貴名。
形似偶爾同，未妨聊置評。
嗚呼禹甸破，土貢久莫并。
問公安取此，萬里隨南征。
向來四方遊，束書與俱擎。
愧彼錢馬癖，寄我山林盟。
風流蘄州守，夙有能詩聲。
見之謚以芝，用意真不輕。
謂公許器質，一再臨專城。
宜爲齋房秀，作瑞于聖明。
未應如商山，寂寞身中清。
須公力勉旃，石亦當與榮。
念我匪能賦，徵索見公情。
又惟此必詩，落筆空汗生。
傳聞南池上，有石來自英。
我雖未識面，想像猶弟兄。